Diari Oficial de la Generalitat Valenciana


Sumari del DOGV 5865, del 07-10-2008 (2008/11414)

ORDE de 29 de setembre de 2008, de la Conselleria d'Infraestructures i Transport, per la qual es regulen ajudes a transportistes autònoms, de vehicles d'autotaxi, per a l'adquisició i la instal·lació de mampares, o altres dispositius de seguretat i d'equips de posicionament global per satèl·lit que incorporen sistemes de comunicació i transmissió de dades, acollides al règim de minimis.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5865

Data del DOGV
:   07-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/11381


Data del document
:   29-09-2008

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * dispositiu de seguretat
    * empresa de transport
    * taxi
    * suport econòmic
    * transport de viatgers
    * telemàtica
    * transportista
    * ajuda pública

ORDE de 29 de setembre de 2008, de la Conselleria d'Infraestructures i Transport, per la qual es regulen ajudes a transportistes autònoms, de vehicles d'autotaxi, per a l'adquisició i la instal·lació de mampares, o altres dispositius de seguretat i d'equips de posicionament global per satèl·lit que incorporen sistemes de comunicació i transmissió de dades, acollides al règim de minimis. [2008/11156]
Entre les línies d'actuació de la Conselleria d'Infraestructures i Transport es troba la consecució i el manteniment d'un major grau de qualitat i seguretat en la prestació del servici de transport públic de viatgers en automòbils de turisme (autotaxis), objectiu a què s'han dirigit diferents iniciatives des de l'any 1998 orientades a la instal·lació de dispositius de seguretat i equipaments de posicionament i transmissió de dades en els vehicles d'autotaxi.
La instal·lació d'estos equips permet, gràcies a les tecnologies actuals, un increment dels referits nivells de qualitat i seguretat en el transport públic de viatgers en automòbils de turisme, i han aparegut en el mercat sofisticats sistemes de localització, control i comunicacions, que a més d'una major eficàcia en la gestió de flotes (localització de vehicles) i en la lluita contra els marges d'inseguretat inherents a l'activitat de conducció de taxis (connexió amb xarxes o centrals d'alarma), permeten millorar la qualitat del servici en possibilitar la utilització de sistemes de pagament electrònic.
La implantació d'estes tecnologies representa no obstant això un elevat cost econòmic, per la qual cosa donat l'interés que la seua progressiva implantació revist per a incrementar la qualitat del servici, la Conselleria d'Infraestructures i Transport articula des de 1998 un programa d'ajudes econòmiques per a la inversió requerida en la instal·lació d'estos equips en vehicles d'autotaxi. L'interés despertat per estes ajudes i la seua gran acceptació fan oportú prorrogar el dit programa d'ajudes per a l'exercici 2008.
D'altra banda, les ajudes convocades complixen els requisits de la política europea de la competència en acollir-se al règim d'exempció de minimis previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis a les empreses que operen en el sector del transport per carretera (DOCE L 379/5, de 28 de desembre de 2006).
Per tot això, havent disponibilitat pressupostària i tenint en compte el que disposa la Llei 38/2003, General de Subvencions, i l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 28.e de la Llei 5/1983, de 30 de desembre, del Consell modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. És objecte d'esta orde atorgar ajudes econòmiques per al 2008 per a l'adquisició i la instal·lació, en els vehicles autotaxi de la Comunitat Valenciana, de mampares o altres dispositius de seguretat, i d'equips de posicionament global per satèl·lit que incorporen sistemes de comunicació i transmissió de dades. Els sistemes de GPRS hauran de permetre la implementació de pagament per mitjà de targetes sense contacte amb tecnologia Apunt.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes previstos en esta orde i d'acord amb l'ordenament jurídic vigent, i s'acullen estes ajudes al règim de minimis.
4. Les ajudes previstes en esta orde es finançaran a càrrec del crèdit contingut en el programa 513.30, línia T0816000 del capítol 7 dels pressupostos corresponents al 2008 de la Conselleria d'Infraestructures i Transport, amb un import global de 75.000 euros que podrà ser ampliat si hi ha disponibilitats pressupostàries, en el supòsit que resulte insuficient per a atendre les peticions que, presentades dins del termini, acrediten tindre els requisits establits en esta convocatòria.
Article 2. Beneficiaris
Podran ser beneficiaris d'estes ajudes les persones físiques o jurídiques titulars d'autoritzacions de taxi de la Comunitat Valenciana, que complisquen les condicions següents:
- Que instal·len o hagen instal·lat en els seus vehicles d'autotaxi des de l'1 de gener de 2007, una mampara o un altre dispositiu de seguretat, o un equip de posicionament global per satèl·lit que incorpore un sistema de comunicació i transmissió de dades (GPS/GPRS...). Els sistemes de GPRS hauran de permetre la implementació de pagament per mitjà de targetes sense contacte amb tecnologia Apunt.
- Que no hagen rebut ajudes o subvencions per a l'adquisició i la instal·lació dels dits elements, de l'administració autonòmica o d'altres administracions o ens públics, que superen el seu cost individual o conjuntament.
Article 3. Requisits
1. Els que sol·liciten ser beneficiaris de les ajudes hauran d'acreditar no tindre pendent el pagament de cap sanció per incompliment de la legislació sobre el transport.
2. Els beneficiaris de les ajudes estaran obligats, en tot moment, a facilitar tota la informació que els siga requerida per la Direcció General de Transports i Logística, i a sotmetre's a qualsevol actuació de control i verificació de l'ocupació i l'ús de les ajudes atorgades.
Article 4. Quantia
1. L'adquisició i la instal·lació de mampares o altres dispositius de seguretat serà subvencionada fins al 75% del cost total de la inversió (exclòs l'IVA), amb un límit màxim de 750 euros per vehicle.
2. L'adquisició i la instal·lació de sistemes de comunicació per a la localització i el posicionament global per satèl·lit que incorporen elements per a la transmissió de dades (GPS/GPRS o altres) serà subvencionada fins al 50% del cost total de la inversió (exclòs l'IVA) amb una aportació màxima de 600 euros per vehicle.
3. En tot cas, l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior a cent mil euros (100.000 €).
Article 5. Sol·licituds; terminis i lloc de presentació
1. Les sol·licituds d'ajuda previstes en esta orde s'hauran d'efectuar per mitjà d'instància formalitzada d'acord amb el model que s'adjunta com a annex I, i s'haurà d'optar només a una de les modalitats d'ajuda.
2. La instància de sol·licitud la firmarà el titular de l'autorització de taxi per al qual se sol·licita l'ajuda, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que conté esta.
3. Les sol·licituds, junt amb la documentació assenyalada en l'article següent, hauran de presentar-se, dirigides al director general de Transports i Logística, en el termini de 20 dies naturals comptadors a partir de l'endemà de la publicació d'esta orde en el Diari Oficial de la Comunitat Valenciana, i s'hauran de tindre en el moment de finalització del dit termini, la totalitat dels requisits exigits. L'incompliment del termini de presentació de la sol·licitud determinarà l'automàtica exclusió en l'accés de l'ajuda.
4. El lloc de presentació serà el registre d'entrada de la seu de la Conselleria d'Infraestructures i Transport (av. Blasco Ibáñez, 50, 46141 València), o en els Servicis Territorials de Transports de Castelló o d'Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística i remetre una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article 6 . Documentació
La instància de sol·licitud anirà acompanyada dels documents següents (es presentarà documentació original o còpia degudament compulsada):
a) DNI o passaport vigent si es tracta d'empresari individual. Si es tractara de persona jurídica, CIF de l'empresa i DNI i poders de representació de la persona que la represente.
b) Imprés de manteniment de tercers amb les dades de domiciliació bancària, segons el model inclòs com a annex II, degudament validat per l'entitat bancària corresponent.
c) Factura proforma o pressupost justificatiu de la completa instal·lació dels equips i elements necessaris, i s'especificarà l'IVA, el model i les característiques de l'equip.
d) Autorització vigent de taxi.
e) Permís de circulació del vehicle en què s'instal·larà l'equip.
f) Compromís, en el cas de sol·licitar ajuda per a la instal·lació d'elements de posicionament global (GPS) o per a la instal·lació de sistemes de comunicació i transmissió de dades (GPRS), o qualsevol sistema de televigilància, d'estar connectat directament amb una empresa o associació legalment constituïda amb fins de gestió de servici de taxi, o amb una central d'una empresa de seguretat d'alarmes.
Este compromís ha d'anar acompanyat d'un certificat de l'empresa corresponent que acredite que posseïx la infraestructura organitzativa i tecnològica per a gestionar el dit ús del GPS/GPRS, videocàmeres o altres.
g) Documents acreditatius d'estar al corrent en el compliment de les obligacions tributàries i de la Seguretat Social:
Per al seu compliment el beneficiari podrà:
g.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent del compliment de les obligacions tributàries (estatals i comunitat autònoma) i davant de la Seguretat Social, per mitjà del compliment de l'apartat D de la sol·licitud.
g.2) En el supòsit de no-autorització, el beneficiari haurà de presentar certificat del compliment referit al moment de finalització del termini de presentació de sol·licituds i aportar:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i haurà de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a les obligacions tributàries i de la Seguretat Social, acreditarà esta circumstància per mitjà de declaració responsable.
h) Declaració responsable en què s'especifiquen les ajudes per als mateixos fins obtingudes pel sol·licitant en anteriors convocatòries, així com de qualsevol altra ajuda o finançament públic rebut, corresponent a les mateixes despeses subvencionables per a les quals se sol·licita ajuda a l'empara d'esta convocatòria, i concretar els imports rebuts a este efecte.
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició i la instal·lació de l'equip per al qual se sol·licita ajuda.
i) Declaració responsable, de les ajudes de minimis concedides per qualsevol projecte a l'empresa o persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.
j) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
k) Declaració responsable de no estar inhabilitat per a rebre ajudes o subvencions de la Generalitat.
l) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions.
Article 7. Sol·licitud d'ampliació de dades
Quan la sol·licitud no reunisca els requisits o falte algun document complementari dels exigits, es requerirà els interessats perquè l'esmenen en el termini de deu dies hàbils a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el dit termini sense haver complit l'anteriorment disposat se'l tindrà per desistit de la seua petició i es procedirà a l'arxivament de l'expedient.
Article 8 . Criteris per a atorgar les subvencions
Les ajudes econòmiques seran concedides sempre que es complisquen els requisits establits en esta orde, i es predran en consideració els criteris de valoració següents, amb les ponderacions que s'assenyalen:
- Sol·licituds de titulars que no hagen sigut beneficiaris d'ajuda en convocatòries anteriors per cap dels conceptes objecte de subvenció (0-80 punts).
- Sol·licituds que permeten maximitzar la cobertura geogràfica de les ajudes (0-20 punts).
Com últim criteri per a l'atorgament d'ajudes davant de possibles situacions d'empat, es considerarà la data de presentació de les sol·licituds completes, és a dir que incloga la totalitat de la documentació necessària d'acord amb allò que s'ha especificat en esta orde.
Article 9. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística, i el cap de Secció de Transport de Viatgers, que una vegada fixades les admissibilitats i les quanties segons els criteris establits en esta orde elevarà la corresponent proposta al director general de Transports i Logística, el qual per delegació del conseller d'Infraestructures i Transport, que per mitjà d'esta orde se li conferix, dictarà l'oportuna resolució per la qual s'atorga o es denega l'ajuda. En cas d'atorgament, la resolució expressarà amb exactitud la quantia. La dita resolució posarà fi a la via administrativa.
Esta possibilitat ve prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i en l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. La instrucció de l'expedient es durà a terme per la Divisió de Logística i Planificació de la Direcció General de Transports i Logística.
3. El termini màxim per a resoldre expressament i notificar als beneficiaris les ajudes atorgades serà de dos mesos comptadors a partir de l'últim dia del termini de presentació de sol·licituds. Superat eixe termini sense que hi haja hagut una resolució expressa haurà d'entendre's que esta és desestimatòria.
4. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
Article 10. Justificació de la despesa i pagament de les subvencions
Una vegada notificades les resolucions d'atorgament i previ al cobrament d'estes pels beneficiaris, estos hauran de justificar la despesa efectivament realitzada en el termini d'un mes des de l'esmentada notificació, i aportar per a això la següent documentació que serà presentada en la Direcció General de Transports i Logística:
a) Factura del pagament de l'adquisició i la instal·lació del GPS, de la mampara o d'un altre element de seguretat, o del sistema de comunicació i transmissió de dades, en la qual es farà constar el model i les característiques de l'equip.
Si és el cas, es presentarà escrit d'endós o subrogació del cobrament a favor de tercers, i s'adjuntarà l'imprés de manteniment de tercers (segons el model annex II) corresponent a l'entitat a la qual haurà d'efectuar-se l'abonament de les ajudes concedides.
b) En el cas de les ajudes per a l'adquisició i la instal·lació de mampares o d'un altre element de seguretat que així ho requerisca, certificat o justificant acreditatiu de l'homologació de la Inspecció Tècnica de Vehicles.
c) Contracte que justifique la connexió amb una central de radiotelèfon, d'alarmes o de l'equivalent en el cas de sistemes de comunicació i transmissió de dades, o qualsevol altre.
d) Declaració responsable del sotmetiment a control i comprovació per part de l'administració de l'efectiva instal·lació i manteniment de tot l'equip o sistema.
Una vegada rebuda per l'administració en el termini i en la forma escaient la documentació referida i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda amb vista a la seua participació en posteriors convocatòries.
Article 11 . Obligacions dels beneficiaris
En virtut d'allò que s'ha assenyalat en l'article 14 de la Llei General de Subvencions (Llei 38/2003, de 17 de novembre publicada en el BOE del 18), els beneficiaris de les ajudes estaran obligats a:
a) Mantindre en ús l'equip i els elements instal·lats en el vehicle durant un període mínim i continuat de huit anys, a excepció del cas d'instal·lació de mampara de seguretat en què el dit termini serà de cinc anys, durant els quals la dita mampara haurà de mantindre's en el vehicle adscrit a l'autorització de taxi per al qual s'atorga l'ajuda.
El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial d'esta obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
b) Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins d'esta orde, d'acord amb el contingut del punt 2 de l'article tercer.
c) Informar la Direcció General de Transports i Logística de qualsevol ajuda o subvenció que reben per a la mateixa finalitat (adquisició i/o instal·lació del dispositiu o sistema de seguretat), d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
d) Comunicar a la Direcció General de Transports i Logística, de la Conselleria d'Infraestructures i Transport, qualsevol canvi respecte al contracte de connexió del sistema GPS, o dels sistemes de comunicació o transmissió de dades, o dels sistemes de televigilància o altres.
e) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
f) Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes concedides.
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
h) Acreditar que està al corrent en el compliment de les obligacions tributàries i davant de la Seguretat Social, segons s'indica en l'apartat g) de l'article sisé d'esta orde.
i) Els beneficiaris hauran de donar l'adequada publicitat del caràcter públic de l'ajuda rebuda, a través de senyal adhesiu indicatiu que el servici realitzat té l'ajuda de la Conselleria d'Infraestructures i Transport. Les característiques del dit senyal i el seu emplaçament s'adequaran a les directrius que respecte d'això dispose la Direcció General de Transports i Logística.
Article 12. Control i revocació de les subvencions
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més el dit incompliment podrà determinar la no consideració de futures sol'licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols; II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.
Article 13. Delegació de facultats
El director general de Transports i Logística queda facultat per a dictar les instruccions pertinents amb vista a l'aplicació, el desenvolupament i la inspecció del que disposa esta orde.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003 General de Subvencions.
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 29 de setembre de 2008
El conseller d'Infraestructures i Transport,
MARIO FLORES LANUZA